DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal DIRETTIVA TAL-PARLAMENT EWROPEW U TAL-KUNSILL dwar il-baħħara li temenda d-Direttivi 2008/94/KE, 2009/38/KE, 2002/14/KE, 98/59/KE, 2001/23/KE /* SWD/2013/0461 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal DIRETTIVA TAL-PARLAMENT EWROPEW U TAL-KUNSILL dwar il-baħħara li temenda d-Direttivi 2008/94/KE, 2009/38/KE, 2002/14/KE, 98/59/KE, 2001/23/KE 1. DEFINIZZJONI TAL-PROBLEMA Id-direttivi dwar il-liġijiet tax-xogħol fl-UE huma ġeneralment applikabbli għas-setturi ta’ attività kollha u l-kategoriji ta’ ħaddiema kollha. Madankollu, sitt Direttivi[1] jew jeskludu ħaddiema tat-tbaħħir (baħħara u/jew sajjieda) mill-kamp ta’ applikazzjoni tagħhom, jew jippermettu li l-Istati Membri jeskluduhom mill-kamp ta’ applikazzjoni tal-leġiżlazzjoni ta' implimentazzjoni, mingħajr ebda ġustifikazzjoni ċara. Madwar 90 % tal-kummerċ dinji jinġarr mill-industrija tat-tbaħħir internazzjonali. Mingħajr it-tbaħħir l-importazzjoni u l-esportazzjoni ta’ merkanzija fuq l-iskala meħtieġa għad-dinja moderna ma jkunux possibbli. Hemm iktar minn 50 000 bastiment tal-merkanzija li joperaw fil-kummerċ internazzjonali u li jittrasportaw kull tip ta’ merkanzija. Il-flotta dinjija hija rreġistrata f'iktar minn 150 pajjiż, u hija mgħammra b'aktar minn miljun baħħar ta' kważi kull nazzjonalità. Madwar 30 % tal-vapuri merkantili huma rreġistrati fi Stat Membru tal-UE (ara l-Anness 2 tar-Rapport tal-Valutazzjoni tal-Impatt). F’termini ta’ tunnellaġġ gross (TG)[2], l-UE tirrappreżenta 19,2 % tal-flotta dinjija[3]. Il-flotta tas-sajd dinji kienet tikkonsisti minn madwar 4,4 miljuni ta’ bastimenti fl-2010, relattivament stabbli sa mill-1998, bi 73 % fl-Asja, segwita mill-Afrika, l-Amerika Latina u l-Karibew, l-Amerika ta’ Fuq u l-Ewropa. B’kollox, 3,2 miljuni ta' bastimenti kienu kkunsidrati li joperaw fl-ilmijiet marini u 1,1 miljuni ta’ bastimenti fl-ilmijiet interni. L-industrija tas-sajd tal-UE tipprovdi madwar 6,4 miljuni ta’ tunnellati ta' ħut kull sena. Is-sajd u l-ipproċessar tal-ħut jipprovdu impjiegi għal iktar minn 350 000 persuna. Fl-2006 ħames Stati Membri (id-Danimarka, Spanja, Franza, il-Pajjiżi l-Baxxi u r-Renju Unit) kienu responsabbli għal 60 % tal-produzzjoni Komunitarja[4]. Id-dejta dwar l-impjiegi fil-flotta merkantili mhix miġbura sistematikament u ċ-ċifri jvarjaw ħafna skont is-sorsi. Ir-Rapport tal-Valutazzjoni tal-Impatt huwa bbażat fuq iċ-ċifri pprovduti mill-amministrazzjonijiet nazzjonali jew, meta ma jkunux disponibbli, fuq medja taċ-ċifri meħuda minn studji differenti. Il-flotta merkantili timpjega 345 455 baħħar filwaqt li s-settur tas-sajd jagħti l-impjieg lil 157 561 sajjied. L-Istati Membri għamlu għażliet differenti f 'termini ta' użu tal-esklużjonijiet. It-tabella ta’ hawn taħt tagħti ħarsa ġenerali tas-sitwazzjoni għas-sitt direttivi. || Insolvenza || EWC || Informazzjoni u Konsultazzjoni || Is-Sensji Kollettivi || Trasferiment ta’ Impriżi || L-Istazzjonar tal-Ħaddiema SM li użaw l-esklużjonijiet || || CY, EL, MT || CY, EE, EL, HU, IT, LT, LV, MT, RO || CY, LU, MT, RO || BE, CY, DE, DK, EL, IE, LU, LV, MT, SK || CY, DK, EL, HU, IE, LU, LV, MT, NL, RO || BE, BU, CY, DE, DK, EE, EL, ES, FI, FR, HU, IE, IT, LT, LU, LV, PL, RO, SE, UK Total || Flotta merkantili || Mhux esklużi || 159 150 || 86 497 || 138 141 || 155 925 || 272 520 Sajd || 26 386 || Mhux esklużi || 8 452 || 35 702 || 43 501 || Mhux esklużi % fil-kategorija || Flotta merkantili || Mhux esklużi || 46,1 % || 25,0 % || 40 % || 45,1 % || 78.9 % Sajd || 16,7 % || Mhux esklużi || 5,4 % || 22,7 % || 27,6 % || Mhux esklużi % tal-forza tax-xogħol tal-UE[5] || Flotta merkantili || Mhux esklużi || 0,07 % || 0,04 % || 0,06 % || 0,07 % || 0.11 % Sajd || 0,01 % || Mhux esklużi || 0,004 % || 0,015 % || 0,018 % || Mhux esklużi L-eżistenza u/jew il-possibilità li jintroduċu l-esklużjonijiet jistgħu jipprevjenu jew jillimitaw il-possibilità għall-baħħara li jgawdu d-dritt tagħhom għall-informazzjoni u l-konsultazzjoni u d-dritt għal kundizzjonijiet tax-xogħol li jirrispettaw is-saħħa tal-ħaddiema, s-sigurtà u d-dinjità, u li t-tnejn li huma jinsabu minquxa fl-Artikolu 27 u 31 tal-Karta. Id-direttivi inkwistjoni ma jipprovdux ġustifikazzjoni espliċita għall-esklużjonijiet, li ma kienux proposti mill-Kummissjoni jew iġġustifikati espliċitament kemm matul ix-xogħlijiet ta’ tħejjija jew fit-test tad-Direttivi. Madankollu, wieħed jista’ jassumi li n-natura itineranti tal-bastimenti tqieset bħala ostaklu għall-applikazzjoni tar-regoli dwar l-informazzjoni u l-konsultazzjoni tal-ħaddiema, li jifformaw parti mid-Direttivi kollha kkonċernati, bl-eċċezzjoni tad-Direttiva dwar l-Insolvenza u d-Direttiva dwar l-Istazzjonar tal-Ħaddiema. Wieħed jista’ jassumi li xi Stati Membri fil-Kunsill setgħu invokaw id-diffikultà li jikkomunikaw ma' vapuri li jbaħħru f'ibħra internazzjonali bħala raġuni għall-possibbiltà li jidderogaw mir-regoli ġenerali, b'mod partikolari dwar l-informazzjoni u l-konsultazzjoni. Bħalissa, bl-evoluzzjoni f'termini ta’ teknoloġija tal-komunikazzjoni din ma tistax titqies bħala raġuni għal esklużjoni[6]. It-trattament differenti ta’ ħaddiema minn settur partikolari, jekk mhux ġustifikat minn raġunijiet oġġettivi, huwa diffiċli li jiġi rrikonċiljat mal-Karta Ewropea għad-Drittijiet Fundamentali. Għalhekk jeħtieġ li jiġi vvalutat jekk hemmx raġunijiet oġġettivi li jistgħu jiġġustifikaw it-trattament differenti tal-baħħara u, jekk le, li jiġu proposti miżuri li jkunu japplikaw l-istess drittijiet jew drittijiet ekwivalenti għal li jgawdu dawk li jaħdmu fuq l-art. Barra minn hekk, l-għadd ta’ baħħara nazzjonali tal-UE qed jonqos b’mod stabbli u dan jista' jkun problematiku għall-ġejjieni, notevolment minħabba li l-esperjenza lil hinn mill-kosta hija essenzjali għal ċerti impjiegi fuq l-art. Għalkemm dan jista’ jkun konsegwenza ta’ fatturi differenti bħal iżolament, ammont ta’ xogħol, u l-ambjent soċjali abbord, huwa ġeneralment aċċettat li n-nuqqas ta’ interess f'karrieri marittimi jista’ jkun imsaħħaħ minħabba l-impressjoni li x-xogħol fuq il-baħar huwa settur “eskluż", suġġett għar-regoli tiegħu stess jew mingħajr regoli għal kollox[7]. Is-sentiment tal-inċertezza legali jista' jiskoraġġixxi ħaddiema potenzjali milli jinvolvu ruħhom fi professjonijiet fuq il-baħar. Għalhekk l-eżistenza tal-esklużjonijiet tikkontribwixxi biex tkun imminata l-attrazzjoni tax-xogħol tat-tbaħħir. Dan ġie kkonfermat minn partijiet interessati importanti inklużi t-trejdunjins u t-Task Force dwar l-Impjieg Marittimu u l-Kompetittività. 2. Id-dritt tal-UE li taġixxi u s-sussidjarjetà Dan l-eżerċizzju jittratta l-possibbiltà ta’ reviżjoni ta' sitt direttivi. Bħala tali, dan jista’ jsir biss fuq il-livell tal-UE, b’direttiva jew serje ta’ direttivi li jemendaw l-atti eżistenti. Din l-inizjattiva tkopri settur suġġetti għal kompetizzjoni internazzjonali ħarxa u bi proporzjon kbir ta’ ħaddiema impjegati fuq bastimenti ta' Stat Membru wieħed li jiġu minn Stati Membri oħra jew minn pajjiżi mhux tal-UE. Inizjattiva tal-UE tiżgura approċċ iktar ekwu, tal-inqas għal bastimenti li jġorru l-bandiera ta’ Stat Membru. 3. GĦANIJIET 3.1. Għanijiet ġenerali Din l-inizjattiva għandha l-għan li ttejjeb il-livell tal-protezzjoni tad-drittijiet protetti permezz tal-Karta tal-UE tad-Drittijiet Fundamentali fil-liġijiet tax-xogħol. Hija tikkontribwixxi wkoll lejn l-għanijiet ġenerali ta’ politika li huma mnaqqxa fl-Artikolu 151 tat-TFUE, jiġifieri l-promozzjoni tal-impjiegi, kundizzjonijiet imtejba ta’ għajxien u xogħol, protezzjoni soċjali xierqa u djalogu bejn min imexxi u l-impjegati. 3.2. Għanijiet speċifiċi Din l-inizjattiva għandha l-għanijiet speċifiċi li ġejjin: (a) Ittejjeb il-livell ta’ protezzjoni tad-drittijiet protetti permezz tal-Karta tad-Drittijiet Fundamentali tal-UE, b’mod partikolari billi tivvaluta jekk trattament differenti humiex iġġustifikat oġġettivament mill-karatteristiċi tas-settur u, jekk le, billi ttejjeb id-drittijiet ta’ ħaddiema fil-professjonijiet ta’ fuq il-baħar biex jinġiebu sal-istandard li minnu jgawdu l-ħaddiema fuq l-art; (b) Tikkontribwixxi sabiex jitwasslu aktar żgħażagħ ċittadini tal-UE fi impjiegi fil-flotta merkantili u fis-settur tas-sajd, billi tagħmilhom aktar attraenti bi tqabbil ma’ impjiegi fuq l-art u ttejjeb iż-żamma tal-baħħara fil-professjoni. 4. GĦAŻLIET POLITIĊI 4.1. Għażla politika Nru 1: ebda azzjoni mill-UE B’din l-għażla politika, l-UE ma tieħu ebda inizjattiva ġdida, leġiżlattiva jew mhux leġiżlattiva. Id-Direttivi attwali jibqgħu fis-seħħ kif inhuma u l-Istati Membri jibqgħu liberi li jużaw jew li ma jużawx id-derogi u l-esklużjonijiet. Ix-xejriet juru li t-tnaqqis fl-għadd ta’ baħħara Ewropej x'aktarx li jkompli, b'iktar u iktar impjiegi fuq il-bastimenti Ewropej jittieħdu minn ħaddiema minn pajjiżi li mhumiex fl-UE. 4.2. Għażla politika Nru 2: deroga soġġetta għall-garanzija ta’livell ekwivalenti ta’protezzjoni Din l-għażla tkun tinvolvi li jiġu sostitwiti l-esklużjonijiet inbjank minn dispożizzjoni li tippermetti lill-Istati Membri li jiddevjaw mid-dispożizzjonijiet tad-Direttiva għall-baħħara, kemm-il darba jkun żgurat livell ta’ protezzjoni ekwivalenti għal dak tad-Direttivi. Din l-għażla tkun teħtieġ li l-Istati Membri jiddeterminaw is-sustanza tal-protezzjoni. 4.3. Għażla politika Nru 3: trażżin tal-esklużjonijiet fid-Direttivi kollha Din l-għażla tkun ibbażata fuq is-suppożizzjoni li d-Direttivi kollha kienu oriġinarjament maħsuba li jinkludu s-setturi kollha ta’ attività u li l-esklużjoni tal-baħħara mhijiex iġġustifikata. 4.4. Għażla politika Nru 4: adattament tar-regoli għall-ispeċifiċitajiet tas-settur Din l-għażla tkun tinvolvi l-adozzjoni ta’ normi sostantivi bl-għan li jiġu adattati t-testi legali għall-karatteristiċi tas-settur marittimu. Din l-għażla tista’ tindirizza t-tħassib espress minn xi partijiet interessati dwar l-ispeċifiċitajiet tas-settur u l-ispejjeż addizzjonali. Skont xi tkun id-Direttiva partikolari, jista’ jkun meħtieġ li jinħolqu arranġamenti speċjali li jikkonċernaw l-eliġibbiltà bħala rappreżentanza tal-ħaddiema jew l-applikazzjoni tar-regoli ġenerali tal-bejgħ ta’ bastiment. Ma jkollhiex l-għan li sempliċiment tissopprimi l-esklużjonijiet jew li tipprevedi għal livell ekwivalenti ta’ protezzjoni, iżda pjuttost lejn id-determinazzjoni ta’ regoli sostantivi li japplikaw għas-settur. Meqjusa l-impatti finanzjarji tal-għażliet, dan jista’ jfisser, pereżempju, li jiġi pprovdut għal regola speċifika li tkun applikata f’sitwazzjonijiet li huma speċifiċi għas-settur bħal, pereżempju, il-bejgħ frekwenti ta’ bastiment jew il-kumpanija li tkun qed topera b'bastiment wieħed. 5. ANALIŻI TAL-IMPATTI 5.1. Ir-riskju ta’ bdil tal-istat tal-bandiera u r-rabta mal-kompetittività In-natura globalizzata tal-industrija tat-tbaħħir timmanifesta ruħha f’għadd ta' modi differenti iżda element ewlieni huwa ir-reġim legali għall-istat tal-bandiera (u t-tibdil fl-istat tal-bandiera) ta’ bastimenti, proċess li ma għandu ebda ekwivalenza fl-industriji bbażati fuq l-art. Il-fenomenu tal-bdil tal-istat tal-bandiera ġie xprunat l-aktar mix-xewqa tas-sidien tal-bastimenti li jevitaw l-ispejjeż u r-restrizzjonijiet assoċjati mar-reġistrazzjoni tal-bastimenti tagħhom fl-Istati marittimi tradizzjonali. Wieħed mill-fatturi ewlenin tal-ispejjeż tat-tħaddim ta’ bastiment huwa l-kost tal-ħlas tas-salarji tal-ekwipaġġ u spejjeż oħra relatati. Huwa stmat li d-differenzi fl-ispejjeż tal-ekwipaġġ bejn bnadar magħżula tal-UE u bastimenti b’reġistrazzjoni miftuħa u bi prezz iktar baxx ivarjaw minn + 22 % għal + 333 %[8]. Il-benefiċċji ta’ kwalunkwe għażla politika jridu jitkejlu kontra dan ir-riskju ta’ bdil tal-istat tal-bandiera, li għandu jkun mill-inqas possibbli. Riskju għoli ta’ bdil tal-istat tal-bandiera assoċjat ma’ għażla politika jkun ifisser li l-perċezzjoni tal-impatt kompetittiv negattiv ta’ dik l-għażla politika tissupera l-benefiċċji pperċepiti ta' reġistrazzjoni ta’ Stat Membru. Bdil tal-istat tal-bandiera fil-fatt jikkawża wkoll aktar tnaqqis fl-għadd tal-baħħara tal-UE. Għaldaqstant, wieħed mill-għanijiet tal-azzjoni proposta tal-UE jkun ipperikolat. 5.2. L-esperjenza fl-Istati Membri Ħafna Stati Membri għażlu li ma jużawx il-possibbiltà li jeskludu jew jidderogaw l-baħħara mill-kamp ta’ applikazzjoni tad-Direttivi. Dan ifisser li l-għażliet 2, 3 u 4 huma, sa ċertu punt, diġà applikati f 'xi Stati Membri, notevolment Stati Membri b'setturi marittimi importanti. L-applikazzjoni tad-Direttivi f’ċerti Stati Membri ma tidhirx li kellha xi impatt li jista' jitkejjel, notevolment dwar il-bdil tal-istat tal-bandiera tal-bastimenti. Pereżempju, bejn l-2001 u 2011, fi Spanja, it-tunnellaġġ gross tal-flotta nazzjonali żdied b’40,4 %. Fi Franza, għall-istess perjodu, iż-żieda kienet 40,2 %. Kemm Franza kif ukoll Spanja japplikaw id-Direttivi kollha (ħlief id-Direttiva dwar l-Istazzjonar ta’ Ħaddiema) għas-settur marittimu. Min-naħa l-oħra, fil-Greċja, bejn 2001 u 2011, it-tunellaġġ gross tal-flotta nazzjonali żdied b’34 %. F'Ċipru, bejn l-2003 u 2011, it-tunnellaġġ gross żdied b’0,5 %. Kemm il-Greċja kif ukoll Ċipru jeskludu s-settur marittimu mill-kamp ta’ applikazzjoni tal-liġijiet nazzjonali li jittrasponu d-Direttivi. Minn dakinhar tal-implimentazzjoni tad-Direttivi, il-pożizzjoni tal-Istati Membri rigward l-adegwatezza tal-esklużjonijiet ma evolvietx b'mod sinifikanti. 5.3. Id-Direttiva dwar l-Insolvenza F’Ċipru, inħoloq Fond Speċjali, li huwa ġestit minn Kunsill li jikkonsisti minn membri tad-Dipartiment tal-Assigurazzjoni Soċjali. Meta twaqqaf il-Fond, irċieva ħlas ta’ CYP 1 000 000 (madwar EUR 1 724 137) mill-Fond tas-Sensji tar-Repubblika ta’ Ċipru u minn dakinhar ilu jirċievi kontribuzzjonijiet kull xahar minn min iħaddem bir-rata ta’ 0,2 % tas-salarju gross imħallas lill-impjegati. Fil-Greċja, il-Liġi 1836/1989 tispeċifika li l-Fond ta’ Garanzija huwa ffinanzjat parzjalment minn kontribuzzjonijiet ta’ min iħaddem u minn sussidju statali mill-baġit tal-Ministeru tax-Xogħol. Min iħaddem jikkontribwixxi 0,15 % ta’ kwalunkwe remunerazzjoni mħallsa. F’Malta, il-Fond ta’ Garanzija huwa ffinanzjat mill-baġit nazzjonali (Fond Konsolidat). Inizjalment kien iddotat bis-somma ta’ MTL 250 000 (madwar EUR 579 722), bi ħlas mill-Fond Konsolidat fuq perjodu massimu ta’ ħames snin, b'rata minima ta' MTL 50 000 (EUR 115 944). Għalhekk ma hemm l-ebda kontribuzzjoni speċifika minn min iħaddem jew mill-impjegati. Minħabba l-għadd baxx ta’ ħaddiema (1 303) kkonċernati, l-impatt ekonomiku ta' kopertura tas-sajjieda mħallsa bis-sehem huwa marġinali. 5.4. Direttiva tal-Kunsill tax-Xogħlijiet Ewropew Sabiex jiġu vvalutati l-ispejjeż addizzjonali possibbli tal-applikazzjoni tad-Direttiva tal-Kunsill tax-Xogħlijiet Ewropew nassumu li waħda mill-kumpaniji marittimi kbar Ewropej ibbażata fid-Danimarka (b’iżjed minn 1000 ħaddiem u 150 mill-inqas f’kull wieħed minn żewġ Stati Membri) waqqfet Kunsill tax-Xogħlijiet Ewropew u hija obbligata li tippermetti lill-ekwipaġġi tal-flotot merkantili li jattendu. Nassumu li l-Membru tal-Kunsill tax-Xogħlijiet Ewropew jinsab fuq il-baħar meta trid issir laqgħa u dan huwa, pereżempju, uffiċjal (aktar probabbli li jkun Ewropew) abbord bastiment li jkun wasal biex jittrakka f’Ħong Kong imbagħad imur Shanghai. Dan ikun ifisser li l-membru tal-Kunsill tax-Xogħlijiet Ewropew ikollu jaqbad ajruplan sa Kopenħagen u jintbagħat xi ħadd floku fuq il-bastiment. L-ispiża totali tkun ta’ madwar EUR 5 028 kull laqgħa kull parteċipant. Peress li l-għadd medju tal-laqgħat għal kull sena huwa tnejn, u mhuwiex probabbli li kull bastiment se jkollu aktar minn rappreżentant wieħed abbord, l-ispejjeż kumulattivi jistgħu jkunu EUR 10 056 fis-sena. Xenarju ieħor huwa wieħed bbażat fuq il-komunikazzjonijiet kollha permezz tas-satellita. Abbażi ta’ medja ta’ 2 laqgħat fis-sena u l-probabbiltà li xi wħud mill-parteċipanti jkunu fuq l-art, il-kost annwali jkun jammonta għal EUR 663 x 2 = EUR 1 326. Barra minn hekk, nistgħu ngħidu li kumpanija marittima li tikkwalifika għall-applikazzjoni tad-Direttiva jkollha talanqas 25 bastiment. Din l-istima hija bbażata fuq is-suppożizzjonijiet li ġejjin: id-Direttiva tapplika għal kumpaniji b’aktar minn 1 000 impjegat, l-għadd ta’ persuni ta’ ekwipaġġ li jaħdmu fuq bastiment huwa bejn 20 u 27[9]. L-istima tqies ukoll l-arranġamenti dwar il-ħin tax-xogħol għall-baħħara. Għalhekk, l-ispejjeż jammontaw għal EUR 603 għal kull bastiment fis-sena għax-Xenarju 1 u EUR 79.5 għal kull bastiment kull sena għax-Xenarju 2. Bi tqabbil mal-kriterji ta’ paragun għar-riskju tal-bdil tal-istat tal-bandiera jew l-ispejjeż soċjali li dejjem jiżdiedu fi ħdan il-kost ta’ operazzjoni, dawn mhumiex sinifikanti. Fil-kuntest tar-reviżjoni tad-Direttiva tal-Kunsill tax-Xogħlijiet Ewropew, ġew ippreżentati xi elementi dwar il-benefiċċji tat-twaqqif ta’ Kunsill tax-Xogħlijiet Ewropew. Ir-rappreżentanti kollha tal-impjegati jqisu l-Kunsilli tax-Xogħlijiet Ewropej bħala ta’ benefiċċju (Stħarriġ EPEC 2008[10]). Minkejja l-ispejjeż finanzjarji u l-ispejjeż l-oħra mhux kwantifikabbli tat-tħaddim ta' Kunsill tax-Xogħlijiet Ewropew, 57 % tal-kumpaniji li għandhom Kunsill tax-Xogħlijiet Ewropew jaċċettaw li l-benefiċċji li jkollok Kunsill tax-Xogħlijiet Ewropew jegħlbu l-ispejjeż tiegħu (filwaqt li 35 % huma tal-fehma li l-ispejjeż jegħlbu l-benefiċċji u 8 % ma tawx tweġiba ċara). 5.5. Direttiva dwar l-informazzjoni u l-konsultazzjoni Peress li din id-Direttiva ma tippermettix lill-Istati Membri jeskludu l-baħħara mill-kamp ta’ applikazzjoni tal-liġi nazzjonali li jittrasponuha, iżda biss li jistabbilixxu dispożizzjonijiet speċifiċi dwar l-informazzjoni u l-konsultazzjoni, l-għażla tlieta (3) biss jista’ jkollha impatt ekonomiku. L-għażla 4 hija diġà implimentata mit-test attwali tad-Direttiva. L-għażla 3 tista’ tinvolvi wkoll xi spejjeż addizzjonali billi l-marġni ta’ manuvrar li jibqalhom l-Istati Membri jitnaqqas. Wieħed jista’ jqis li x-xenarji disponibbli li jippermettu d-drittijiet li bħalissa jinsabu suġġetti għal deroga huma l-istess bħal dawk skont id-Direttiva tal-Kunsill tax-Xogħlijiet Ewropew, jiġifieri x-xenarju ta’ ripatrijazzjoni b’sostitut li jintbagħat u l-parteċipazzjoni permezz tas-satellita bil-ħin privat tal-ħaddiema kkumpensat. Il-konsultazzjoni sseħħ biss meta meħtieġa u għalhekk wieħed jista’ jassumi li, bħala medja, ikun hemm laqgħa waħda fis-sena, b’żewġ rappreżentanti li jissejjħu lura biex jattendu għal-laqgħa. Dan iġib il-kost annwali għal EUR 10 056. Minħabba n-natura ferm iżgħar tal-intrapriża, jekk nieħdu l-agħar każ possibbli billi nassumu li l-intrapriża għandha biss żewġ bastimenti, l-ispejjeż ikunu ta’ EUR 5 028 kull sena għal kull bastiment. Skont ix-Xenarju 2, l-ispejjeż għall-parteċipazzjoni permezz tas-satellita jkunu madwar EUR 663 kull laqgħa kull parteċipant. Jekk mill-ġdid wieħed jassumi li jkun hemm laqgħa waħda fis-sena u żewġ rappreżentanti, il-kost potenzjali annwali jkun ta' EUR 1 326 li bl-agħar sitwazzjoni ta’ żewġ bastimenti jkun ekwivalenti għal EUR 663 kull sena għal kull bastiment. L-istituzzjoni ta’ proċeduri ta' informazzjoni u konsultazzjoni tista’ tnaqqas ir-reżistenza għall-bidla, tappoġġa l-adattament min-naħa tal-ħaddiema, tikkontribwixxi għall-bini ta’ kultura korporattiva integrata wara l-amalgamazzjonijiet, twassal informazzjoni ta’ kwalità ta’ livell ġenerali dwar il-ħajja tal-kumpanija lil amministrazzjoni għolja, u tgħin biex jiġu attirati u jinżammu l-impjegati kkwalifikati. Il-fatt li l-esklużjoni minn din id-Direttiva tapplika biss għal kumpaniji ikbar, (jiġifieri dawk b’aktar minn 50 impjegat jew stabbiliment b’aktar minn 20 impjegat) u għal bastimenti li jivvjaġġaw ibħra miftuħa, jfisser li l-bastimenti tas-sajd u l-kumpaniji huma fil-prattika kważi kollha eżentati mill-kamp ta’ applikazzjoni tad-Direttiva flimkien mal-bastimenti tal-kosta, b’xi eċċezzjonijiet possibbli fi ħdan l-ibħra mbiegħda Franċiżi tal-flotta tas-sajd. 5.6. Direttiva dwar is-Sensji Kollettivi Il-kost tal-implimentazzjoni tad-Direttiva għal persuna li tħaddem jiġi minn tliet sorsi: il-kost tal-konsultazzjoni qabel ma jseħħ bejgħ; il-kost dirett tal-perjodu ta’ żmien li fih wieħed jista’ jerġa’ jaħsibha u l-kost indirett tal-opportunità li bastiment jibqa’ mhux attiv matul dan il-perjodu. Hemm żewġ għażliet previsti: a) obbligu fuq min iħaddem li jinforma u jikkonsulta biss meta jkun qed jikkonsidra tkeċċijiet kollettivi; b) obbligi ta’ informazzjoni u konsultazzjoni flimkien ma’ perjodu ta’ xahar biex wieħed jerġa’ jaħsibha għall-applikazzjoni tas-sensji previsti. Għall-ewwel għażla, il-konsultazzjoni hija preżunta li sseħħ bejn żewġ rappreżentanti ta’ min iħaddem u żewġ rappreżentanti tal-unjins. Il-kost tal-konsultazzjoni jista’ jitqies bħala tele-laqgħa ma’ żewġ rappreżentanti tal-impjegati, li jkun ta’ EUR 1 326 kull laqgħa (mix-Xenarju 2 tal-Kunsill tax-Xogħlijiet Ewropew hawn fuq), jiġifieri EUR 2 652. Jekk issir it-tieni għażla jeħtieġ li jiżdied il-perjodu li fih wieħed jerġa’ jaħsibha, jiġifieri, il-perjodu bejn in-notifika tal-intenzjoni li wieħed jipproċedi għas-sensji kollettivi u s-sensja effettiva[11], li wkoll tinvolvi l-ispejjeż. Din tkun tinkludi paga ta’ xahar għall-ekwipaġġ[12] skont il-kost standardizzat ta’ EUR 39 678 fix-xahar. Barra minn hekk, ikun hemm ukoll kost ta’ opportunità li l-bastiment jibqa’ ttrakkat għal xahar. Il-kost ta’ opportunità huwa kkalkulat għal EUR 25 550 għal kull jum. Għal perjodu minimu ta’ 30 ġurnata li fih wieħed jista’ jerġa' jaħsibha dan jammonta għal kost ta’ opportunità ta’ EUR 766 500. Il-kost totali fix-xahar tal-perjodu ta’ xahar li fih wieħed jerġa’ jaħsibha jkun għalhekk ta’ EUR 811 442. Id-Direttiva tistabbilixxi proċedura f 'żewġ stadji: informazzjoni u konsultazzjoni tal-ħaddiema meta min iħaddem ikun qed jikkunsidra sensja kollettiva “bil-ħsieb li jintlaħaq ftehim” u notifika lill-awtorità kompetenti li għandha “tfittex soluzzjonijiet għall-problemi kkawżati bis-sensji kollettivi pproġettati”. L-involviment tal-ħaddiema u r-rappreżentanti tagħhom u tal-awtoritajiet kompetenti jista’ jillimita l-iskala ta’ telf ta’ impjiegi u l-impatt fit-tul fuq il-ħaddiema. Ma hemm l-ebda raġuni għaliex dan ma jkunx validu fis-settur marittimu. 5.7. Direttiva dwar it-Trasferiment tal-Impriża Jeħtieġ ukoll li wieħed jipprevedi żewġ għażliet sekondarji possibbli sabiex jivvaluta l-impatti ekonomiċi u soċjali ta’ kull emenda fis-sitwazzjoni attwali: a) Id-Direttiva tapplika għall-bastimenti fuq il-baħar iżda l-Kapitolu II tagħha ma japplikax fil-każ meta biss bastiment/bastimenti irid/iridu jiġi/u trasferit/i. b) id-Direttiva tapplika bis-sħiħ għall-bastimenti fuq il-baħar. Jekk titqies l-għażla sekondarja a), il-kost żejjed ta’ min iħaddem ikun jikkonsisti biss f’xi konsultazzjoni mal-ekwipaġġ. Dan jista’ jkun indikat b'żewġ tele-laqgħat mal-ekwipaġġ, bħax-Xenarju 2 fil-każ tad-Direttiva tal-Kunsill tax-Xogħlijiet Ewropew, li jammonta għal kost addizzjonali ta’ madwar EUR 2 652. L-applikazzjoni tar-regoli tad-Direttiva kif inhi fil-każ tal-bejgħ ta’ bastiment ikollha impatt finanzjarju sostanzjali. Tabilħaqq, hemm kost ta’ opportunità indirett enormi jekk bastiment, bħala impriża, jkollu jinbiegħ kollu kemm hu bl-ekwipaġġ; it-tnaqqis fil-prezz jista’ jkun ta’ madwar 5 % tal-prezz tal-bejgħ. Għal bastiment li jiswa EUR 30 miljun, dan jista’ jammonta għal kost ta’ opportunità ta’ EUR 1,5 miljuni. L-għażla politika 1 ma tirriżulta f’ebda spejjeż ekonomiċi addizzjonali għal min iħaddem. L-għażla politika 2 u l-għażla politika 3, madankollu, x’aktarx li jikkawżaw impatti sinifikanti lil min iħaddem minħabba l-fatt li l-kunċett ta' “impriża” kif definit fid-Direttiva u fil-każistika jidher li huwa wiesa’ biżżejjed biex jinkludi bastiment. Dawn l-għażliet x'aktarx li jaffettwaw b’mod sinifikanti s-sidien tal-bastimenti f'termini ta’ kummerċjabilità ta' bastimenti. F'dawn iċ-ċirkustanzi l-għażla politika 4a) tidher li hija l-aħjar soluzzjoni. 5.8. Direttiva dwar l-Istazzjonar tal-Ħaddiema Kważi l-Istati Membri kollha użaw din l-esklużjoni u għalhekk ma japplikawx il-liġijiet nazzjonali tagħhom dwar l-istazzjonar tal-ħaddiema għall-baħħara. L-eċċezzjonijiet huma l-Awstrija, ir-Repubblika Ċeka, il-Pajjiżi l-Baxxi, il-Portugall, is-Slovenja u s-Slovakkja. Malta adottat dispożizzjonijiet speċifiċi għal dan is-settur. Għandu jiġi mfakkar li l-pakkett leġislattiv adottat f’Marzu 2012 mill-Kummissjoni Ewropea jħalli bla mittiefes id-dispożizzjonijiet tad-Direttiva dwar l-Istazzjonar ta’ ħaddiema u għalhekk l-esklużjoni ta' bastimenti fuq il-baħar. L-impatti ta’ din l-esklużjoni huwa diffiċli ħafna li wieħed jagħrafhom l-aktar minħabba li l-indirizzar ta’ din l-esklużjoni fi ħdan il-parametri attwali tad-Direttiva mhux teknikament vijabbli. L-attenzjoni speċifika fuq stazzjonar f’territorju ta’ Stat Membru jagħmilha diffiċli li wieħed jevalwa l-impatti ta’ esklużjoni f’termini tal-ekwipaġġi tal-flotot merkantili li huwa fil-prattika impossibbli: bastiment mhux territorju ta’ Stat Membru. Fil-prattika, l-għażliet 2 u 3 ma jistgħux ikunu applikati fis-settur minħabba r-rabta mat-territorju ta’ Stat Membru. L-Għażla 4 tista’ tkun implimentata għall-finijiet tal-armonizzazzjoni u iżda din tkun teħtieġ bidliet fundamentali fit-test tad-Direttiva. 6. TQABBIL TAL-GĦAŻLIET Għal kull Direttiva u għall-erba’ għażliet ta’ politika, l-elementi li ġejjin huma kkunsidrati, b’kull wieħed minnhom evalwat minn żero sa tlieta, b’impatt negattiv (-) jew pożittiv (+) fit-Taqsima 6 tar-Rapport tal-Istima tal-Impatt, abbażi tal-analiżi mwettqa fit-taqsima preċedenti. · Kapaċità li tikseb l-għanijiet speċifiċi: – Ittejjeb il-livell ta’ protezzjoni tad-drittijiet protetti skont il-Karta tad-Drittijiet Fundamentali tal-UE, b’mod partikolari billi tivvaluta jekk trattament differenti hux iġġustifikat oġġettivament mill-karatteristiċi tas-settur u, jekk le, ittejjeb id-drittijiet tal-ħaddiema fil-professjonijiet fuq il-baħar, biex iġġibhom sal-istandard li jgawdu ħaddiema fuq l-art; – Tikkontribwixxi biex aktar ċittadini żgħażagħ tal-UE jkollhom impjiegi fil-flotta merkantili u s-setturi tas-sajd, billi tagħmilhom aktar attraenti meta mqabbla ma’ impjiegi fuq l-art u biex tittejjeb iż-żamma tal-baħħara f'din il-professjoni. · Impatt ekonomiku u soċjali probabbli · Riskju ta’ bdil tal-istat tal-bandiera. 6.1. Direttiva dwar l-Insolvenza Għad-Direttiva dwar l-Insolvenza, l-għażla politika 1 ma tilħaq l-ebda wieħed mill-għanijiet. L-għażliet l-oħra kollha jippermettu li jintlaħqu t-tliet għanijiet u kollha jkollhom impatt ekonomiku limitat, minħabba l-fatt li s-sajjieda mħallsa bis-sehem biss huma kkonċernati u biss fi tliet Stati Membri. Barra minn hekk, ir-rata ta’ kontribuzzjoni ta’ min iħaddem hija baxxa (0,15 % tar-remunerazzjoni fil-Greċja, 0,2 % f’Ċipru) jew ineżistenti (f'Malta). L-għażliet ta’ politika 2 sa 4 huma għalhekk simili ħafna f'termini ta’ kapaċità biex jintlaħqu l-għanijiet, u kif ukoll f'termini ta’ impatt ekonomiku. Madankollu, l-għażla ta’ politika 3 hija l-aktar effettiva sa fejn għandha x’taqsam l-attrazzjoni tal-professjoni, mingħajr żieda fl-ispejjeż bi tqabbil mal-għażliet 2 jew 4. 6.2. Direttiva tal-Kunsill tax-Xogħlijiet Ewropew Għad-Direttiva tal-Kunsill tax-Xogħlijiet Ewropew, l-għażla 1 ma tilħaq l-ebda wieħed mill-għanijiet stabbiliti għall-inizjattiva. Karatteristika komuni tal-għażliet 2 sa 4 hija l-ispejjeż ekonomiċi baxxi minħabba l-fatt li din id-Direttiva tapplika biss għal kumpaniji kbar (impriżi b'mill-inqas 1 000 impjegat ġewwa l-Istati Membri u mill-inqas 150 impjegat f'kull wieħed minn tal-inqas żewġ Stati Membri) u ma tapplikax awtomatikament: l-introduzzjoni ta’ Kunsill teħtieġ inizjattiva ta’ ġestjoni ċentrali jew talba mingħand l-impjegati. L-għażla politika 3 tkun iktar effettiva biex jikkontribwixxu għall-attrazzjoni tal-impjiegi marittimi, peress li l-perċezzjoni tal-livelli differenti ta’ protezzjoni hija element ċentrali tal-problema. 6.3. Direttiva dwar l-Informazzjoni u l-Konsultazzjoni Id-Direttiva dwar l-Informazzjoni u l-Konsultazzjoni hija f’pożizzjoni partikolari safejn għandha x’taqsam din il-valutazzjoni. Hija ma teskludix l-baħħara mill-kamp ta’ applikazzjoni tagħha; kull ma tagħmel hu li tippermetti lill-Istati Membri li jidderogaw mid-disposizzjonijiet tagħha “permezz ta’ disposizzjonijiet partikolari applikabbli għall-ekwipaġġi ta' vapuri li jbaħħru f 'ibħra internazzjonali”. Għalhekk, l-Istati Membri jistgħu jiddevjaw mir-regoli ġenerali tad-Direttiva, iżda jeħtieġ li jkollhom fis-seħħ regoli speċifiċi dwar l-informazzjoni u l-konsultazzjoni tal-baħħara. L-għażla 3 hija sempliċement mhux applikabbli għal dak li jikkonċerna din id-Direttiva u l-għażla 4 hija diġà implimentata. Madankollu, id-dispożizzjonijiet tad-Direttiva jistgħu jsiru aktar ċari dwar il-fatt li għandu jingħata livell ekwivalenti ta’ protezzjoni (għażla politika 2). 6.4. Direttiva dwar is-Sensji Kollettivi L-għażla 1 ma tilħaq l-ebda wieħed mill-għanijiet stabbiliti għal din l-inizjattiva. L-għażla 3 jkollha l-ogħla impatt, filwaqt li l-għażliet 2 u 4 jippermetti li l-għanijiet jintlaħqu b'anqas spiża jekk titqies in-natura tas-settur marittimu. L-għażla 4a ittejjeb is-sitwazzjoni attwali mingħajr ma timponu spejjeż sostanzjali fuq min iħaddem. L-għażla 4b tinvolvi spejjeż għolja, notevolment fil-każ tal-bejgħ tal-bastiment. Il-kost jista’ jkun limitat kieku l-proposta prevista kellha tneħħi l-perjodu li fih wieħed jista’ jerġa' jaħsibha f 'każ ta' tkeċċija kkawżata mill-bejgħ ta’ bastiment. Din l-għażla tindirizza t-tħassib li wrew xi Stati Membri. 6.5. Direttiva dwar it-Trasferiment tal-Impriżi L-impatti tal-għażliet politiċi differenti huma influwenzati ħafna mill-fatt li, għall-kuntrarju tal-fabbriki, il-bastimenti jinbiegħu spiss u malajr. Kieku d-Direttiva kellha tapplikaw f'każ bħal dan, il-prezz tas-suq tal-bastiment jista’ jiġi affettwat b' mod negattiv. F’dan il-kuntest, l-għażla politika 1 ma tinvolvi l-ebda spejjeż addizzjonali iżda ma tippermetti li jintlaħq ebda wieħed mill-għanijiet. Min-naħa l-oħra, l-għażla politika 3 tinvolvi kost potenzjali għoli ħafna u riskju għoli ħafna ta’ bdil tal-istat tal-bandiera. L-ispejjeż assoċjati mal-għażla 4a jkunu limitati. Dan itejjeb is-sitwazzjoni attwali f'termini ta' informazzjoni u konsultazzjoni iżda ma jiżgurax livell ta’ protezzjoni ekwivalenti. Iżda l-għażla 4b tinvolvi spejjeż għolja fil-każ tal-bejgħ tal-bastiment. L-għażla politika 4a tidher li hija l-aħjar għażla li tista’ tilħaq l-għanijiet mingħajr ma jirriżultaw spejjeż addizzjonali sproporzjonati. Din l-għażla tindirizza t-tħassib li wrew xi partijiet interessati dwar l-ispejjeż. 6.6. Direttiva dwar l-Istazzjonar tal-Ħaddiema Hemm kunsens wiesa’ fost il-partijiet interessati fuq żewġ punti: li ma jkunx possibbli li tiġi applikata d-Direttiva għas-settur mingħajr emendi ewlenin, l-aktar għad-definizzjoni ta’ “stazzjonar”, u li fil-prattika, is-sitwazzjonijiet tal-istazzjonar fi ħdan it-tifsira tad-Direttiva huma estremament rari, jekk iseħħu, fis-settur marittimu. 6.7. Il-klassifika tal-għażliet L-għażla preferuta għal din l-inizjattiva tkun L-għaqda tal-erba’għażliet ta’politika differenti, skont Direttiva individwali: · L-għażla politika 3 (soppressjoni tal-esklużjonijiet) għad-Direttiva dwar l-Insolvenza; · L-għażla politika 3 (soppressjoni tal-esklużjonijiet) għad-Direttiva tal-Kunsill tax-Xogħlijiet Ewropew; · L-għażla politika 2 (livell ekwivalenti ta’ protezzjoni) għad-Direttiva dwar l-Informazzjoni u l-Konsultazzjoni; · L-għażla politika 4a (dispożizzjonijiet speċifiċi) għad-Direttiva dwar is-Sensji Kollettivi; · L-għażla politika 4a (dispożizzjonijiet speċifiċi) għad-Direttiva dwar it-Trasferiment tal-Impriżi; · L-għażla politika 1 (ebda azzjoni) għad-Direttiva dwar l-Istazzjonar tal-Ħaddiema. 7. MONITORAĠĠ U EVALWAZZJONI Din l-inizjattiva se tirriżulta f’emendi għad-Direttivi fis-seħħ bħalissa. Il-proposta leġiżlattiva se tipprovdi għal reviżjoni u l-eżerċizzju ta’ rappurtar. Il-Kummissjoni se tissorvelja b'mod partikolari l-impatt tad-Direttiva fuq żewġ kwistjonijiet: il-fenomenu tal-bdil tal-istat tal-bandiera u l-livell tal-impjieg tal-baħħara tal-UE. Dwar il-bdil tal-istat tal-bandiera, l-evoluzzjoni tal-flotta bil-bandiera ta’ Stat Membru tal-UE se tagħti viżjoni preċiża ta’ dan il-fenomenu. Id-dejta hija disponibbli fuq bażi annwali dwar it-tunnellaġġ gross tal-flotta skont il-bandiera nazzjonali: is-segwitu ta’ dan l-indikatur se jipprovdi indikazzjoni ċara tal-iżvilupp tal-bdil tal-istat tal-bandiera. Il-movimenti fil-livell tal-impjiegi se jkun iktar diffiċli li jiġu mmonitorjati, almenu jekk il-ġbir tad-dejta fuq livell nazzjonali ma jitjiebx. Jekk ir-rakkomandazzjonijiet tat-Task Force dwar l-Impjiegi Marittimi dwar titjib tal-ġbir tad-dejta ma jiġux implimentati, se jkun meħtieġ rikors għall-għarfien espert estern. Il-Kummissjoni tappoġġja t-talba tat-Task Force biex titjieb “id-disponibbiltà tad-dejta komparabbli”[13] u se tikkoopera mal-Istati Membri u l-imsieħba soċjali bil-ħsieb li tevalwa l-impatt tad-Direttiva dwar l-impjiegi. Fid-dawl tal-bidliet limitati u formali li jridu jsiru għad-Direttivi eżistenti, it-traspożizzjoni tad-Direttiva mill-Istati Membri ma għandhiex tkun problematika. Il-Kummissjoni għandha l-għan li jkun hemm rata ta’ konformità qrib il-100 % fi żmien tliet snin ta' traspożizzjoni. [1] Id-Direttiva 2008/94/KE dwar il-protezzjoni tal-impjegati f’każ tal-insolvenza ta’ min iħaddimhom (ĠU L 283, p. 36), id-Direttiva 2009/38/KE dwar l-istabbiliment tal-Kunsill Ewropew tax-Xogħlijiet (ĠU L 122, 16.5.2009, p. 28), id-Direttiva 2002/14/KE li tistabbilixxi qafas ġenerali dwar l-informazzjoni u l-konsultazzjoni tal-impjegati (ĠU L 80, 23.3.2002, p. 29), id-Direttiva 98/59/KE dwar l-approssimazzjoni tal-liġijiet tal-Istati Membri dwar redundancies kollettivi (ĠU L 225, 12.8.1998, p. 16), id-Direttiva 2001/23/KE dwar is-salvagwardja tad-drittijiet tal-impjegati fil-każ ta’ trasferiment ta’ impriżi (ĠU L 82, 22.3.2001, p. 16) u d-Direttiva 96/71/KE dwar l-istazzjonar ta’ ħaddiema fil-qafas ta' prestazzjoni ta’ servizzi (ĠU L 18, 21/01/1997, p. 1). [2] It-Tunnellaġġ Gross huwa l-kejl aċċettat internazzjonalment tal-bastimenti li jirrappreżenta l-volum tal-spazji magħluqa tal-bastimenti. [3] ECSA, Rapport Annwali 2011-2012 [4] L-Eurostat, l-Istatistika tas-Sajd, Settembru 2012 [5] 239 608 ħaddiem, skont l-Istatistika tas-Suq tax-Xogħol, edizzjoni 2011, Eurostat. [6] Dan huwa rikonoxxut ukoll mill-organizzazzjoni ta’ min iħaddem (ECSA). Madankollu, hija ssostni li r-raġunijiet għall-esklużjonijiet huma marbuta ma’ affarijiet oħra apparti l-loġistika tal-informazzjoni u l-konsultazzjoni, essenzjalment il-ħtieġa li jiġi evitat li jiżiedu l-piżijiet amministrattivi li jimminaw il-kompetittività tal-operaturi Ewropej. [7] Ara, fost oħrajn, il-Komunikazzjoni “Politika Marittima Integrata għall-Unjoni Ewropea”(COM/2007/575) u r-Rapport tat-Task Force dwar l-Impjieg Marittimu u l-Kompetittività. . [8] Mitroussi, K. ‘Employment of seafarers in the EU context: Challenges and opportunities’, Marine Policy 32 (2008) 1043–1049, f’paġna 1046. [9] Ara ‘Ship Operating Costs 2009-2010’, Published by Nigel Gardiner, Drewry Publishing, July 2009, p. 37, figura 2.5. [10] Studju kkummissjonat mill-Kummissjoni u mwettaq mill-Konsorzju ta’ Evalwazzjoni tal-Politika Ewropea – EPEC — taħt il-koordinazzjoni ta’ GHK Consulting, ara http://ec.europa.eu/social/BlobServlet?docId=2421&langId=en. [11] Artikolu 4(1) tad-Direttiva jistipula li: Is-sensji kollettivi proġettati nnotifikati lill-awtorità pubblika kompetenti ma għandhomx iseħħu qabel 30 ġurnata wara n-notifika msemmija fl-Artikolu 3(1) bla ħsara għal xi disposizzjonijiet li jirregolaw id-drittijiet individwali fir-rigward tal-avviż tat-tkeċċija mix-xogħol. [12] Id-direttiva tippermetti tnaqqis fil-perjodu ta’ 30 jum ta’ notifika, iżda tippermetti wkoll li dan il-perjodu jiġi estiż. Huwa għalhekk li l-istudju MRAG dam 30 jum bħala medja. [13] Ara r-Rapport tat-Task Force dwar l-Impjieg Marittimu u l-Kompetittività, p. 21.